སྤྱོད་པ་གཙོ་བོར་གྱུར་པའི་གདམས་ངག་ནི་ཐེག་ཆེན་བློ་སྦྱོང་གི་གདམས་པ་རྣམས་ཏེ།བདག་པས་གཞན་གཅེས་པའི་བྱང་ཆུབ་ཀྱི་སེམས་མ་སྐྱེས་པ་བསྐྱེད་པ་དང་།སྐྱེས་ཟིན་གོང་འཕེལ་དུ་བྱས་པའི་སྒོ་ནས་ས་ལམ་བགྲོད་པའི་ཚུལ་ཡིན་ལ།ཐེག་ཆེན་གྱི་མདོ་སྡེ་སྤྱི་དང་།ཁྱད་པར་དུ་མདོ་སྡེ་ཕལ་པོ་ཆེ་དང་།དགོངས་འགྲེལ་གྱི་གཞུང་ཀླུ་སྒྲུབ་ཀྱི་རིན་ཆེན་ཕྲེང་བ་དང་།རྨི་ལམ་ཡིད་བཞིན་ནོར་བུའི་གཏམ་དང་།སེམས་ཅན་མགུ་བའི་ཚིགས་བཅད་དང་།ཞི་བ་ལྷའི་བསླབ་སྤྱོད་གཉིས་རྣམས་གདམས་པའི་ཁུངས་ཡིན་ཅིང་།མདོ་བསྟན་བཅོས་དེ་དག་གི་མན་ངག་སྙིང་པོར་དྲིལ་བ།ཇོ་བོའི་བླ་མ་དྷརྨ་རཀཀྵི་ཏས་མཛད་པའི་བློ་སྦྱོང་མཚོན་ཆ་འཁོར་ལོ་དང་།རྨ་བྱ་དུག་འཇོམས།བྱམས་པའི་རྣལ་འབྱོར་གྱི་གྱེར་སྒོམ་རྡོ་རྗེའི་གླུ།གསེར་གླིང་བའི་སེམས་དཔའི་རིམ་པ་དང་།རྟོག་པ་འབུར་འཇོམས་ལ་སོགས་པ་གདམས་ངག་ཡི་གེར་བཀོད་པ་རྣམས་སོ།།